predkladacia správa
Materiál sa predkladá na základe bodu B.3 uznesenia vlády SR č. 88/2001 zo dňa 31. januára 2001, v rámci ktorého bola uložená úloha ministerke financií predložiť na rokovanie Správu o príprave zavedenia štrukturálnych fondov EÚ na Ministerstve financií SR za rok 2001 do  31. decembra 2001.  
Vypracovanie materiálu vyplýva z potreby prípravy Slovenskej republiky na čerpanie prostriedkov zo štrukturálnych fondov a Kohézneho fondu po vstupe Slovenskej republiky do Európskej únie. 
Cieľom materiálu je poskytnúť informáciu o pokroku Ministerstva financií SR v roku 2001 v rámci prípravy na zavedenie štrukturálnych fondov EÚ a Kohézneho fondu, pri budovaní systému finančného riadenia a finančnej kontroly prostriedkov Európskych spoločenstiev so zameraním na činnosti uskutočnené v oblasti legislatívnej, inštitucionálnej a odbornej prípravy systému.
Slovenská republika ako kandidátska krajina využívala v roku 2001 pomoc poskytovanú v rámci predvstupových programov PHARE a ISPA a vykonala potrebné kroky pre začatie realizácie programu SAPARD. Štruktúry, mechanizmy a dokumenty budované pre predvstupové nástroje predstavujú prípravnú fázu na zavedenie mechanizmu poskytovania pomoci zo  štrukturálnych fondov EÚ – Európskeho fondu regionálneho rozvoja, Európskeho sociálneho fondu, Európskeho poľnohospodárskeho usmerňovacieho a záručného fondu (usmerňovacia sekcia) a Finančného nástroja na usmerňovanie rybolovu. 
Kohézny fond vzhľadom k tomu, že nemá celoplošný charakter pre všetky členské krajiny EÚ, nepatrí medzi štrukturálne fondy. Ale z dôvodov, že slúži na zlepšenie ekonomickej situácie vo vybraných krajinách s cieľom znižovania rozdielov v ekonomickej úrovni, poníma sa ako štrukturálny fond, ktorý selektívne poskytuje prostriedky na účely, ktoré jednotný vnútorný trh EÚ nie je schopný zabezpečiť. 
Podpora poskytovaná v rámci štrukturálnych fondov a Kohézneho fondu môže po vstupe Slovenskej republiky do EÚ predstavovať až 4 % z hrubého domáceho produktu SR. Prostriedky poskytované z uvedených zdrojov v súčinnosti s národnými zdrojmi spolufinancovania môžu významne napomáhať pri riešení problémov ekonomického rozvoja SR, najmä pri znižovaní regionálnych disparít a zvýšení životnej úrovne obyvateľstva.  
Vytvorenie podmienok pre príjem prostriedkov zo štrukturálnych fondov a Kohézneho fondu je nevyhnutné zabezpečiť pred vstupom Slovenskej republiky do Európskej únie, aby hneď po vstupe bolo zabezpečené ich efektívne využívanie a absorbovanie Slovenskou republikou. 
Ministerstvo financií SR zohráva dôležitú úlohu pri príprave zavedenia predvstupových a štrukturálnych fondov a Kohézneho fondu v Slovenskej republike. Zodpovedá za finančné riadenie predvstupových fondov v SR, za spolufinancovanie zo štátneho rozpočtu a iných finančných zdrojov v zmysle medzinárodných finančných dohôd pre predvstupové fondy.  Metodicky riadi a koordinuje finančnú kontrolu predvstupových fondov a po vstupe do EÚ aj štrukturálnych fondov a Kohézneho fondu vo vzťahu k ministerstvám a ostatným ústredným orgánom štátnej správy, vykonáva následné kontroly hospodárenia s prostriedkami predvstupových fondov a po vstupe do EÚ aj štrukturálnych fondov a Kohézneho fondu a zabezpečuje vzťahy finančnej kontroly k orgánom Európskej komisie.

Vzhľadom na informatívny charakter materiálu neočakávajú sa žiadne dopady na verejné financie, zamestnanosť, životné prostredie a iné celospoločenské záujmy Slovenskej republiky. Z týchto dôvodov sa doložka finančných, ekonomických, environmentálnych vplyvov a vplyvov na zamestnanosť nevyhotovuje.